**Cuvântul de taină**

*Elena Armenescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La cina cea de taină

nu mâncarea

ci Cuvântul

de taină

te satură

cu puterea lui,

vestindu-te

că poți să meditezi

la profunzimea Adevărului

la duhul Mângâietorului,

la via cerească,

la mlădița domnească-

Chiar de nu vrei să vezi,

vezi,

Chiar de nu vrei să auzi,

auzi.

Nu plânge, să nu te ascunzi,

rușinându-te

de logodna trupului cu

subtilul gândului

Fără dorinți

simți cum te duci

pe calea triumfală

spre mările din cer,

spre trupul de azur al nimbului,

spre mister,

într-o trăire spectrală

Răpit,

născându-te imaginar

a doua oară

Cu noul chip suveran

Piatră

La temelia unui munte

De iubire sacră...

La cina de taină

nu mâncarea

ci Cuvântul

de taină

te satură...